
  Prolog


  TIDEN ER FORBI, TENKTE HUN. Det er sånn det føles å dø.


  Hun slo hodet i asfalten, bevisstheten ga etter et øyeblikk. Skrekken forsvant sammen med lydinntrykkene. Det hersket stillhet.


  Tankene var rolige og klare. Mage og kjønn presset mot bakken, is og grus mot hår og kinn.


  Så rart allting kan være. Så lite en egentlig kan forutse. Hvem kunne ha ant dette, at det skulle bli akkurat her? En fremmed kyst, langt oppe mot nord.


  Nå så hun for seg gutten igjen, de utstrakte armene, følte skrekken, hørte skuddene, ble fylt av gråten og sin egen utilstrekkelighet.


  Om forlatelse, hvisket hun. Tilgi meg min feighet, at jeg kom så håpløst til kort.


  Plutselig merket hun vinden igjen. Den røsket i den store veska, gjorde vondt. Lyden kom tilbake, det verket i den ene foten. Hun ble oppmerksom på kulden og fuktigheten som hadde trukket igjennom jeansen. Hun hadde bare falt, ikke blitt truffet. Hodet ble tomt igjen, bare én tanke gjensto.


  Må vekk herfra.


  Hun presset seg opp på alle fire, vinden slo henne ned igjen, hun reiste seg. Vindkastene ble uberegnelige mellom bygningene, de feide fra havet langs gaten som ubarmhjertige stokkeslag.


  Jeg må vekk herfra. Nå.


  Hun visste at mannen befant seg et sted bak henne. Han sperret passasjen tilbake til byen, hun satt fast.


  Jeg kan ikke bli stående her i lyset fra lyskasterne. Jeg må vekk. Vekk!


  Et nytt vindkast tok fra henne pusten. Hun gispet, snudde ryggen til, flere lyskastere, gule, de forgylte de lurvete omgivelsene, hvor skulle hun ta veien?


  Hun tok veska og sprang med vinden mot en bygning som lå med langsiden mot vannet. En lang lasterampe gikk langsetter, en masse skrot som hadde blåst over ende, noe av det ned på bakken, hva i alle dager? En trapp? En skorstein! Møbler. En gynekologstol. En T-Ford. Et instrumentpanel til et kampfly.


  Hun heiste seg opp på rampen, røsket med seg veska, bautet seg mellom badekar og skolepulter og krøp sammen bak et gammelt skrivebord.


  Han finner meg, tenkte hun. Det er bare et tidsspørsmål. Han kommer aldri til å gi opp.


  Hun satt i fosterstilling, svaiende, gispende, våt av svette og asfaltsørpe. Skjønte at hun hadde gått i fella. Her slapp hun ikke unna. Det eneste han behøvde å gjøre, var å gå bort til henne, sette revolveren mot bakhodet hennes og fyre av.


  Forsiktig kikket hun fram under den ene skuffeseksjonen. Så ingenting, bare is og lagerbygning, badet i gult lyskaster-gull.


  Jeg må vente, tenkte hun. Jeg må finne ut hvor han er. Så må jeg prøve å stikke.


  Etter noen minutter begynte knehasene å verke. Lår og legger ble numne, vristene sved, særlig den venstre. Hun måtte ha forstuet den da hun falt. Blod dryppet fra såret og ned på rampen.


  Da så hun ham. Han sto ved kanten av lasterampen, tre meter unna, den harde profilen mot gult i mørket. Vinden bar med seg hviskingen.


  – Aida.


  Hun krøp sammen og lukket øynene hardt, gjorde seg liten, et dyr, usynlig.


  – Aida, jeg vet at du er her.


  Hun pustet med åpen munn, lydløst, ventende. Vinden var på hans side, gjorde skrittene hans lydløse. Neste gang hun kikket opp, gikk han på den andre siden av den brede gaten, langs gjerdet, med våpenet diskré parat under jakka. Pusten hennes akselererte, kom i ujevne støt, så hun ble ør. Da han gled rundt hjørnet og inn i den blå lagerbygningen, reiste hun seg, hoppet ned på asfalten og sprang. Føttene dundret, forrædersk vind, veska slo mot ryggen, hun fikk håret i øynene.


  Hun hørte aldri skuddet, ante bare den vislende kula forbi hodet. Begynte å løpe i sikksakk, i skarpe, ulogiske kurver. Ny visling, ny sving.


  Plutselig var det slutt på bakken, den rasende Østersjøen begynte. Bølger som seil, skarpe som glass. Hun nølte bare et øyeblikk.


  Mannen gikk bort til kanten der kvinnen hadde hoppet, og speidet utover havet. Han myste, med våpenet parat, prøvde å se hodet hennes i bølgene. Forgjeves.


  Hun kom aldri til å klare det. For kaldt, for stri vind. For seint.


  For seint for Aida fra Bijelina. Hun ble for stor. Hun var for alene.


  Han ble stående en stund, lot kulden bite. Vinden sto mot ham, kastet isbiter i ansiktet på ham.


  Lyden av Scaniabilens startmotor bak ham ble feid vekk, bortover, bakover, den nådde ham aldri. Traileren gled av sted i det gylne lyset, lydløst, sporløst.


  DEL EN


  OKTOBER


  Jeg er ikke et ondt menneske


  Jeg er et resultat av mine vilkår og omstendigheter. Alle mennesker blir født til det samme livet, det er bare forutsetningene som skiller: genetiske, kulturelle, sosiale.


  Jeg har drept, det er sant, men egentlig uinteressant. Spørsmålet er om de menneskene som ikke lever lenger, i det hele tatt fortjente å gjøre det. Jeg kjenner mitt eget standpunkt, men det behøver ikke å stemme overens med andres.


  Jeg kan oppfattes som voldsom, noe som ikke behøver å ha med ondskap å gjøre. Vold er makt, akkurat som penger eller innflytelse. Den som velger å bruke volden som et redskap, kan gjøre det uten ondskap. Men prisen må alltid betales.


  Å ta til seg volden er ikke gratis, du må gi sjelen din som pant. Dermed varierer innsatsen; for meg var det ikke så mye å gi fra seg.


  Tomrommet blir siden fylt av de forutsetningene som er nødvendige for å makte å bruke volden, ondskapen er én, fortvilelsen en annen, hevnen en tredje, raseriet en fjerde, lysten hos de syke.


  Og jeg er ikke et ondt menneske.


  Jeg er et resultat av mine vilkår og omstendigheter.

